Il-Kummissjoni sodisfatta bil-ftehim politiku li ntlaħaq ilbieraħ filgħaxija bejn il-Parlament Ewropew u l-Kunsill biex l-2022 tkun is-Sena Ewropea taż-Żgħażagħ. Wara t-tħabbira mill-President von der Leyen fid-diskors tagħha tal-2021 dwar l-Istat tal-Unjoni li l-2022 għandha tkun is-sena ddedikata għal dawk li ssagrifikaw tant għall-oħrajn, il-Kummissjoni, f'Ottubru ssottomettiet il-proposta formali tagħha lill-koleġiżlaturi biex tinnomina l-2022 bħala s-Sena Ewropea taż-Żgħażagħ. Matul l-2022, il-Kummissjoni se tikkoordina firxa ta' attivitajiet f'kuntatt mill-qrib mal-Parlament Ewropew, mal-Istati Membri, mal-awtoritajiet reġjonali u lokali, mal-organizzazzjonijiet taż-żgħażagħ u maż-żgħażagħ stess. L-inizjattivi li qed jiġu żviluppati fil-qafas tas-Sena Ewropea taż-Żgħażagħ se jiġu appoġġati minn €8 miljuni mill-Erasmus+ u mill-Korp Ewropew ta' Solidarjetà, li huwa l-pagament supplimentari ddedikat għas-Sena Ewropea taż-Żgħażagħ, li ġie deċiż mill-awtorità tal-baġit għall-2022. Programmi u strumenti oħra tal-Unjoni se jikkontribwixxu b'mod sinifikanti wkoll għall-objettivi u għall-attivitajiet tas-Sena. Iż-żgħażagħ Ewropej se jibbenifikaw minn ħafna opportunitajiet biex jiksbu l-għarfien, il-ħiliet u l-kompetenzi għall-iżvilupp professjonali tagħhom, u biex isaħħu l-impenn ċiviku tagħhom biex isawru l-futur tal-Ewropa. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “Dan il-ftehim huwa element kostitwenti fil-politika tagħna għaż-żgħażagħ. Il-baġit iddedikat għal din is-Sena Ewropea se jappoġġa l-azzjonijiet ewlenin tagħna. Bis-sena 2022 bħala s-Sena Ewropea taż-Żgħażagħ, qed nappoġġaw żgħażagħ Ewropej biex jiddefendu u jippromwovu l-libertà, il-valuri, l-opportunitajiet u s-solidarjetà. Nafuha lill-ġenerazzjonijiet li sofrew l-aktar fil-pandemija u li issa jridu jkomplu b'ħajjithom.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Nirringrazzja lill-koleġiżlaturi talli laħqu ftehim dwar is-Sena Ewropea taż-Żgħażagħ fi żmien rekord. Ilkoll nifhmu l-importanza li npoġġu liż-żgħażagħ fiċ-ċentru tal-attenzjoni u niċċelebraw ir-reżiljenza tagħhom wara sentejn ta' sfidi kbar. Nistieden liż-żgħażagħ Ewropej kollha biex jipparteċipaw fl-involvimenti, fl-inizjattivi u fl-azzjonijiet numerużi li se nniedu minn Jannar 2022. Irridu nsemmgħu leħinhom u ninfurmawhom bid-deċiżjonijiet li se nieħdu għall-futur tagħhom. Irridu li din is-Sena tirriżulta f'azzjonijiet konkreti li jwasslu lil hinn sew mill-2022. Flimkien, se nagħmlu suċċess minn din is-Sena.” Biex nonoraw liż-żgħażagħ, nappoġġawhom u ninvolvu ruħna magħhom fil-livelli kollha, is-Sena Ewropea taż-Żgħażagħ se ssegwi erba' objettivi: L-impatt u l-legat tal-attivitajiet u tal-opportunitajiet kollha ta' involviment għandhom ikunu dejjiema, u jmorru lil hinn mill-2022. Filwaqt li l-programmi eżistenti tal-UE ddedikati għaż-żgħażagħ, bħall-Erasmus+ u l-Korp Ewropew ta' Solidarjetà, naturalment se jkollhom rwol ċentrali fl-implimentazzjoni u fil-finanzjament tal-attivitajiet, is-Sena Ewropea taż-Żgħażagħ għandha l-għan li tkun transsettorjali u tibni fuq il-politiki kollha tal-UE. Bosta inizjattivi ewlenin minn madwar diversi oqsma ta' politika huma mistennija li jitnedew matul is-Sena Ewropea. Dawn jinkludu pereżempju l-ALMA, inizjattiva ġdida li tgħin liż-żgħażagħ qiegħda, li mhux jistudjaw u lanqas jitħarrġu, biex isibu t-triq tagħhom lejn is-suq tax-xogħol billi jikkombinaw l-appoġġ għall-edukazzjoni, għat-taħriġ vokazzjonali jew għall-impjieg fil-pajjiż ta' oriġini tagħhom, b' internship f'pajjiż ieħor tal-UE. Is-sena Ewropea taż-Żgħażagħ se timxi wkoll id f'id ma' NextGenerationEU, li tiftaħ mill-ġdid il-perspettivi għaż-żgħażagħ, inklużi impjiegi ta' kwalità u opportunitajiet ta' edukazzjoni u taħriġ għall-Ewropa tal-futur, u tappoġġa l-parteċipazzjoni taż-żgħażagħ fis-soċjetà. Meta kienet qed tniedi l-proposta tagħha, il-Kummissjoni stiednet lill-Istati Membri biex jaħtru koordinatur nazzjonali responsabbli għall-organizzazzjoni tal-parteċipazzjoni nazzjonali fis-Sena Ewropea taż-Żgħażagħ. Il-Kummissjoni wettqet l-ewwel laqgħa fis-16 ta' Novembru biex tiskambja informazzjoni dwar l-implimentazzjoni tagħha. Biex is-Sena taż-Żgħażagħ tkun ta' suċċess, huwa importanti li tissawwar mal-persuni li se jibbenifikaw l-aktar minnha. Iż-żgħażagħ u l-organizzazzjonijiet taż-żgħażagħ huma wkoll involuti mill-qrib fl-organizzazzjoni tas-Sena. Infetaħ stħarriġ online mit-22 ta' Ottubru sal-21 ta' Novembru biex jinġabru l-aspettattivi u s-suġġerimenti. Rapport dwar l-istħarriġ juri li waslu kważi 5,000 risposta mill-Istati Membri kollha. Il-maġġoranza ta' dawk li wieġbu (58.8 %) qalu li jixtiequ jikkontribwixxu għas-Sena Ewropea taż-Żgħażagħ. Din is-Sena se tkun marbuta wkoll mal-Konferenza dwar il-Ġejjieni tal-Ewropa, fejn iż-żgħażagħ għandhom rwol ċentrali. Terz minn kull Panel taċ-Ċittadini Ewropej huwa magħmul miż-żgħażagħ, bejn is-16 u l-25 sena, u proporzjon indaqs taż-żgħażagħ huma fost l-ambaxxaturi tal-Panel, li jwasslu r-rakkomandazzjonijiet lill-Plenarji tal-Konferenza u jiddiskutu mal-Membri tal-Parlament Ewropew, mal-politiċi nazzjonali, mal-Kummissarji u ma' membri oħra tal-plenarja minn korpi tal-UE u mis-soċjetà ċivili. Il-President tal-Forum Ewropew taż-Żgħażagħ hija wkoll membru tal-Plenarja tal-Konferenza. Il-Passi li Jmiss Il-ftehim politiku li ntlaħaq mill-Parlament Ewropew, mill-Kunsill u mill-Kummissjoni issa huwa soġġett għall-approvazzjoni formali mill-Parlament Ewropew u mill-Kunsill. Is-Sena Ewropea taż-Żgħażagħ hija ppjanata li titnieda f'Jannar fil-qafas tal-Presidenza Franċiża. Il-programm sħiħ tal-attivitajiet u aktar informazzjoni se jkunu disponibbli fuq il-Portal taż-Żgħażagħ. Sal-aħħar tal-2023, il-Kummissjoni se tissottometti rapport dwar l-implimentazzjoni, ir-riżultati u l-valutazzjoni kumplessiva tal-inizjattivi, li se jinkludu wkoll ideat għal aktar sforzi komuni fil-qasam taż-żgħażagħ biex jissaħħaħ il-legat tas-Sena. Għal Aktar Informazzjoni Proposta tal-Kummissjoni għas-Sena Ewropea taż-Żgħażagħ Portal Ewropew taż-Żgħażagħ Rapport tal-istħarriġ online